કાંદિવલીનો હજામ હારુન વ્યાજે પૈસા લેવા જાય છે તેના બાળકોને સ્કૂલ પ્રવેશ માટે. બીજી બાજુ એક જ સપાટે કોઈ સાધુના કહેવાથી મંદિર કે દહેરાં માટે લાખ્ખો રૂપિયા મળે છે. અયોધ્યામાં ૧૧,૦૦૦ મંદિરો છે. ૨૫૦૦ જેટલા આશ્રમો પાંચ વર્ષ પહેલાં હતા તે આજે દોઢા થયા છે. મોટા ભાગના આશ્રમો કાળાં નાણાં વડે બંધાયા છે. મેં પાંચ વર્ષ પહેલાં એક ગાયત્રી મંદિરની યાત્રા કરેલી. ત્યાંના એક યોગીએ જ અમને ભારતમાં ધરમના ધંધાની વાત કરી હતી. માત્ર ગણ્યા ગાંઠ્યા બાબાઓ આ ધંધાથી દૂર છે. સુરેન્દ્રનગર નજીકના જાખણ ગામના તપસ્વી રાજર્ષિ મુનિ જે એક જમાનામાં ભાવનગરની કોલેજના પ્રોફેસર હતા તે અને બીજા ઘણા પબ્લિસિટીથી દૂર રહે છે. બીજા બીજા સ્વામીઓને તમાકુની જેમ કેમેરાનું વ્યસન થઈ ગયું છે.